text: Politibetjente måtte være cowboys
  19 april 2018 kl. 04.47
  To gange i løbet af natten til torsdag måtte politibetjente på jagt efter kreaturer, der var brudt ud af deres indhegning i den østlige udkant af Esbjerg.
  Lasso er ikke standardudstyr i danske politibiler - men det ville have været passende i nat.
  Betjente fra Syd- og Sønderjyllands Politi måtte hele to gange agere cowboys, da kreaturer i nat brød ud af deres fold på Spangsbjerg Møllevej i det østlige Esbjerg.
  Mads Leervad Dammark, vagtchef, Syd- og Sønderjyllands Politi: "Det er store dyr, som det ville være farligt at køre ind i på en mørk vej. "
  - Kreaturerne brød omkring klokken 03.30 ud hele to gange fra samme fold. Nu har vi sammen med ejeren fået dem tilbage i deres vante omgivelser, uden at nogen kom til skade, siger Mads Leervad Dammark, Syd- og Sønderjyllands Politi, torsdag morgen til TV SYD og tilføjer:
  - Det er store dyr, som det ville være farligt at køre ind i på en mørk vej.
  Politiet har ikke fundet nogen årsag til, at kreaturerne stak af  - bortset fra en "udpræget frihedstrang", som politiet udtrykker det på Twitter.
  